Komission lausunto, annettu 8 päivänä joulukuuta 2003, tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä annettuun neuvoston direktiiviin 73/23/ETY liittyen - Johtokelojen turvallisuus (ETA:n kannalta merkityksellinen teksti)



Virallinen lehti nro C 297 , 09/12/2003 s. 0021 - 0022



Komission lausunto, annettu 8 päivänä joulukuuta 2003, tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä annettuun neuvoston direktiiviin 73/23/ETY liittyen Johtokelojen turvallisuus (2003/C 297/06) (ETA:n kannalta merkityksellinen teksti) Tietyllä jännitealueella toimivia sähkölaitteita koskevan jäsenvaltioiden lainsäädännön lähentämisestä 19 päivänä helmikuuta 1973 annetun neuvoston direktiivin 73/23/ETY(1) 9 artiklassa säädetään menettelyistä, joilla jäsenvaltio turvallisuussyistä kieltää sähkölaitteen markkinoille saattamisen tai estää sen vapaan liikkuvuuden. Tällaisessa tapauksessa jäsenvaltio ilmoittaa asiasta toisille jäsenvaltioille, joita asia koskee, sekä komissiolle ilmoittaen päätöksensä perustelut ja erityisesti, johtuuko vaatimusten täyttymättä jääminen puutteesta 5 artiklassa tarkoitetuissa yhdenmukaistetuissa standardeissa, yhdenmukaistetun standardin väärästä soveltamisesta vai direktiivin 2 artiklassa tarkoitetun hyvän turvallisuusteknisen käytännön noudattamisen laiminlyönnistä. Direktiivin 5 artiklan mukaisesti eurooppalaisen standardointielimen Cenelecin hyväksymien standardien oletetaan täyttävän direktiivin 73/23/EY vaatimukset. Näitä standardeja kutsutaan yhdenmukaistetuiksi standardeiksi. Euroopan komissio julkaisee niiden viitetiedot Euroopan unionin virallisessa lehdessä (aikaisemmin Euroopan yhteisöjen virallinen lehti). Suojalausekemenettelyn nojalla tehdyn ilmoituksen yhteydessä ja matalajännitedirektiivin 9 artiklan mukaisesti Ruotsin viranomaiset ovat ilmoittaneet yhdenmukaistetun standardin EN 61242 puutteesta Euroopan komissiolle. Puute liittyy tulipalon ja sähköiskun vaaraan, joka saattaa ilmetä, jos johtokelat ovat maksimikuormitettuja eikä johtoa ole kelattu kokonaan auki. Eristysmateriaali saattaa sulaa ja jännitteiset osat tulla esille. Euroopan yhteisöjen virallisessa lehdessä(2) julkaistiin direktiivin 73/23/ETY 5 artiklan mukaisesti viittaus yhdenmukaistettuun standardiin EN 61242. Tämän eurooppalaisen standardointielimen Cenelecin hyväksymän standardin nimi on: - EN 61242 Asennustarvikkeet - Johtokelat kotitalouksiin ja vastaaviin käyttöihin. Direktiivin 73/23/ETY liitteessä I olevan 2 kohdan a-d alakohdissa edellytetään, että sähkölaitteen olisi oltava siten suunniteltu ja rakennettu, että taataan: - suoja vahingolta, jonka voisi aiheuttaa sähköinen kosketus - suoja korkeiden lämpötilojen aiheuttamilta vaaroilta - suoja kokemusperäisesti havaittujen vaarojen varalta - sopiva eristys ennalta arvioitavissa olosuhteissa. Standardin nykyisessä versiossa ei oteta riittävästi huomioon tulipalon ja sähköiskun vaaraa tilanteissa, joissa johtokelat joutuvat ennakoitavaan ylikuormitukseen. Eritoten standardin lausekkeessa 20.2 tarkoitetun testimenettelyn ei katsota riittävällä tavalla kattavan ennakoitavia käyttöolosuhteita. Näin ollen Euroopan yhteisöjen virallisessa lehdessä mainittu standardi EN 61242 ei anna aihetta oletukseen direktiivin vaatimusten noudattamisesta tulipalon ja sähköiskun vaaran osalta ennakoitavissa ylikuormitustapauksissa. Myös kansallisten viranomaisten asiantuntijat ovat puoltaneet tätä päätelmää 11. maaliskuuta 2002 pidetyssä hallinnollisen yhteistyöryhmän kokouksessa. Komissio on pyytänyt eurooppalaista standardointielintä Ceneleciä tarkistamaan standardin sen takaamiseksi, että edellä mainitut riskit tulevat riittävällä tavalla otetuiksi huomioon. Kun valmistaja haluaa osoittaa, että kyseinen sähkölaite on matalajännitedirektiivin mukainen, sen on tarkistetun yhdenmukaistetun standardin puuttuessa suoritettava näiden seikkojen osalta johtokelojen riskinarviointi sen varmistamiseksi, että tulipalon ja sähköiskun riski ennakoitavissa ylikuormitustapauksissa tulee riittävästi käsitellyksi. Edellä mainitun perusteella komission näkemys on seuraava: - Euroopan yhteisöjen virallisessa lehdessä lueteltu standardi EN 61242 ei johda oletukseen direktiivin vaatimusten noudattamisesta tulipalon ja sähköiskun vaaran osalta ennakoitavissa ylikuormitustapauksissa. - Asianomaisten tuotteiden valmistajat saavat käyttää lämmön tai virran katkaisua tai muita asianmukaisia keinoja sen varmistamiseksi, että tulipalon ja sähköiskun vaara ennakoitavissa ylikuormitustapauksissa tulee riittävällä tavalla otetuksi huomioon. - Jäsenvaltioiden viranomaiset ottavat tämän lausunnon huomioon markkinoiden valvonnan yhteydessä. Jäsenvaltioiden olisi perustettava markkinoiden valvontatoimenpiteensä tapauskohtaiseen arviointiin ja noudatettava suhteellisuusperiaatetta. (1) EYVL L 77, 26.3.1973, direktiivi sellaisena kuin se on muutettuna direktiivillä 93/68/ETY (EYVL L 220, 30.8.1993, s. 1). (2) EYVL C 57, 4.3.2002, s. 1.